President al jaar lank stil oor kindermishandelingDie Abraham Kriel-kinderhuis in Modimolle het Donderdag opnuut ŉ memorandum oor kindermishandeling aan die presidensie oorhandig. (Foto: Verskaf) Die Abraham Kriel-kinderhuis in Modimolle (Nylstroom), Limpopo, het Donderdag opnuut ŉ memorandum oor kindermishandeling aan die presidensie oorhandig. Die kinderhuis het ŉ jaar gelede ook ŉ memorandum in dié verband oorhandig, maar tot dusver geen terugvoer van die presidensie ontvang nie. Saam met die memorandum was ook ’n koek met een kersie en die brief van ŉ kind wat as simbool van pres. Cyril Ramaphosa se jaarlange stilswye gedien het. Die brief, wat verteenwoordigend is van kinderslagoffers in Suid-Afrika, wys onder meer die statistieke van kindermishandeling en gebreke in die regering se stelsel uit. Die brief lig uit dat meer as 24 000 kinders in die 2019‑’20-boekjaar seksueel aangerand is, terwyl 943 kinders vermoor is. Dit word dan met die volgende paragraaf afgesluit: “Dit is vir my so belangrik dat jy sien wat ek moes verduur. Dit is vir my so belangrik dat jy die vriende sien wat ek verloor het. Oom Cyril, omdat dit vir my so baie saak maak, bring ek hierdie jaar weer vir jou ons memorandum. En hierdie jaar, om die herdenking van ons memorandum te vier, bring ek ook ’n koek. Daar word vertel dat toe die Franse koningin Marie Antoinette met die lyding van haar mense gekonfronteer was, het sy hul honger met woorde ‘laat hulle koek eet’ verwerp. Oom Cyril, wanneer jy voor die lyding van Suid-Afrikaanse kinders te staan ​​kom, sal jou antwoord dieselfde as hare wees? Groete, die Suid-Afrikaanse kind.” Die kinderhuis meen Ramaphosa se stilte vererger kinders se wantroue in die stelsel. Saam met die memorandum was ook ’n koek met een kersie en die brief van ŉ kind wat as simbool van pres. Cyril Ramaphosa se jaarlange stilswye gedien het. (Foto: Facebook / Abraham Kriel-kinderhuis Nylstroom) “Hierdie stilswye van die presidensie vorm deel van die burokratiese selfvoldaanheid wat waarskynlik kinders se wantroue in stelsels wat oënskynlik bestaan ​​om hulle te beskerm, verdiep. “Statistieke toon dat slegs een uit elke nege kinders genoeg vertroue in die stelsel het om mishandeling aan te meld. Dit is opsigself ’n krisis, wat die krisis van geweld wat tans ons kinders se lewens verwoes, net kan vererger.” Die kinderhuis sê dit is noodsaaklik om druk op die presidensie toe te pas om daadwerklik teen kindermishandeling op te tree. “Dit begin met die erkenning van die data, stories en behoeftes wat in ons memorandum uiteengesit word,” het die kinderhuis in ŉ verklaring gesê.